钦定古今图书集成/明伦汇编/氏族典/第121卷 > 陈省华
## 钦定古今图书集成/明伦汇编/氏族典/第121卷 > 陈省华

按《宋史陈尧佐传》：尧佐父省华，字善则，事孟昶为西
水尉。蜀平，授陇城主簿，累迁栎阳令。县之郑白渠为
邻邑强族所据，省华尽去壅遏，水利均及，民皆赖之。
徙楼烦令。端拱三年，太宗亲试进士，伯子尧叟登甲
科，占谢辞气明辨，太宗顾左右曰：“此谁子？”王沔以省
华对。即召省华为太子中允，俄判三司都凭由司，改
盐铁判官，迁殿中丞。河决郓州，命省华领州事。俄为
京东转运使，超拜祠部员外郎、知苏州，赐金紫。历户
部、吏部二员外郎，改知潭州。省华智辨有吏干，入掌左藏库，判吏部南曹，擢鸿胪少卿。景德初，判吏部铨，
权知开封府，转光禄卿。旧制，卿、监坐朵殿，太宗以省
华权莅京府，别设其位，升于两省五品之南。省华以
府事烦剧，请禁宾友相过，从之。未几，因疾求解任，拜
左谏议大夫。再表乞骸骨，不许。三年卒，年六十八。特
赠太子少师。